[{"text_idx": "#000000", "text": "Mezkvalita omag\u0302o al elstara artisto"}, {"text_idx": "#000002", "text": "Oni ofte mencias kaj emfazas, ke Esperanto utilas kaj efikas kiel peranto de diverskulturaj valoroj, ke g\u0302i helpas konatig\u0302i kun alilingvaj kaj alikulturaj artaj\u0302oj. Koncerne kantojn ni jam havas multajn bonajn ekzemplojn: diversnaciaj muzikaj grupoj tre digne kaj atentokapte prezentas al la tuta mondo la tradiciajn popolajn kantojn. Tamen la ekzemploj de Esperanto-prezentado de iuj pli-malpli modernaj artistoj malpli multas. De nun ni havas unu ekzemplon pli: temas pri la Esperanto-prezento de la mondfama franclingva kantisto Jacques Brel [J\u0302ak Brel]."}, {"text_idx": "#000003", "text": "Jacques Brel (Brelo) naskig\u0302is en 1929 apud Bruselo kaj mortis en 1978 apud Parizo. Li ig\u0302is tre fama franc-lingva kantisto kaj au\u0306toro, prezentanta la tradician francan kanzon-g\u0302enron. Lia famo estis tiel granda, ke liaj kantoj sukcesis trapenetri ec\u0302 la Feran Kurtenon: la kanto Ne forlasu min (Ne me quitte pas) rikoltis rimarkindan popularecon en Sovetio en traduka plenumo. La tekstoj de Brel estas sufic\u0302e diversaj teme kaj stile; temas ne nur pri amo, sed ankau\u0306 pri la aktiva kaj acida kritikado de la moderna socio. Liaj muzikoj plejparte estas ne tro melodiaj, sed la havata melodieco (kune kun la ric\u0302a akompano) estas ja sincera kaj kortus\u0302a. Certe, al la populareco de Brelo kontribuis ankau\u0306 lia aktora talento: li ne nur kantis, sed ankau\u0306 aktoris sur la scenejo."}, {"text_idx": "#000004", "text": "La nun recenzata albumo estis preparita fare de La Kompanoj, iom neregula kunularo, kiu vers\u0302ajne plej konatas al la esperantistoj per la albumo Survoje, eldonita en 1999. C\u0302i-foje c\u0302efrolis Fabrice Morandeau kaj Pierre Bouvier, sed partoprenis ankau\u0306 aro da invititaj gastmuzikistoj. La provo mem prezenti la vastan gamon de Brelaj kreaj\u0302oj en Esperanto ja estis lau\u0306difine malfacila kaj defia, do meritas aplau\u0306don. Sed ve: lau\u0306 mi, la partoprenintoj malgrau\u0306 la vervo malsukcesis transdoni la \u00abspiriton\u00bb de la originalaj kantoj (mi ja speciale konatig\u0302is kun la originalaj\u0302oj de Brelo por fari la komparon). C\u0302i-okaze plejparte temas pri iom \u00abhejmaj kaj c\u0302ambraj\u00bb prezentoj kun la uzo de akordiono kaj gitaro; nur malofte aldonig\u0302as iuj kromaj muzikiloj (dum la originaj\u0302oj de Brelo kutime ric\u0302as je multinstrumenta akompano). La muzikoj do sonas iom malric\u0302e, foje ec\u0302 iom plumpe. La kantistoj penis kompensi la mankon de muzik-bunto per iom da aktoremo, sed ankau\u0306 pri tio ili, lau\u0306 mi, ne multe sukcesis. La kantoj ne sonas monotonaj, sed Brelo au\u0306skultata originale sukcesis prezenti siajn kantojn multe pli pasie kaj varie."}, {"text_idx": "#000005", "text": "Ankau\u0306 la tradukoj de la tekstoj neniel ebligis al mi kompreni la belecon kaj ric\u0302econ de la originalaj tekstoj (malgrau\u0306 la svarmo de diversaj tradukistoj kaj lingvo-kontrolistoj). La tradukoj abundegas je stilaj malglataj\u0302oj kaj \u201cstrangaj vortoj\u201d (ekz. \u201cbongustemaj\u201d, dirate pri bombonoj) kaj neniel povas esti perceptataj kiel \u201cglataj\u201d. La meto de \u201cne\u201d malantau\u0306 la negatan verbon (kiel en \u201cLi celas al respekt\u2019, sed g\u0302in ricevas ne\u201d) jam ig\u0302is treege teda en vinilkosmaj tradukoj el la franca. Tradicie aperas mislokitaj akcentoj; la prononcoj estas plejparte bonaj, sed ne c\u0302iam. Kune kun la magra (kompare al la originalaj\u0302oj!) muzika akompano la tuto akceptatas kiel nur mezkvalita omag\u0302o al tiel granda artisto, kiu estis Brelo."}, {"text_idx": "#000006", "text": "La albumo tutcerte gratulindas kiel provo prezenti Brelon al la tutmonda esperantistaro. Min persone kaptis ega intereso pri Brelo kaj liaj kantoj dank\u2019 al la albumo, espereble mi ne estos la sola \u201ckaptito\u201d. Sed, kiel oni scias, \u201cgrandaj defioj bezonas grandajn penojn\u201d. Bedau\u0306rinde, c\u0302i albumo apenau\u0306 povas servi kiel digna prezento de Brelo en Esperanto, sed la funkcion de \u201cpopulariganto\u201d g\u0302i ja plenumas ege bone!"}, {"text_idx": "#000011", "text": "Demonstraj versioj de \u201cLa Ondo\u201d"}]